La Copa del Món de Rugbi 2003 fou la cinquena Copa del Món de Rugbi i va suposar el primer títol per a Anglaterra. La idea inicial de la candidatura era una co-organització entre Austràlia i Nova Zelanda, però finalment tots els partits es van disputar en territori australià per diferències entre la part neozelandesa de la candidatura i la Rugby World Cup Limited. Els favorits previs a l'esdeveniment eren Anglaterra, ja que segons els experts es trobaven en el seu millor moment com a equip després de derrotar a tots els equips amb més tradició de rugbi de l'hemisferi i guanyar el Grand Slam en el Torneig de les Sis Nacions de 2003. També s'esperava una bona actuació de Nova Zelanda, França, Sud-àfrica i del campió i defensor del títol, Austràlia.